Bileieren la seg på hjul etter tyven
Da hunden bjeffet litt før halv ett om natten, skjønte Bjørnar Holtan (34) fra Holmestrand og kjæresten at noe var galt utenfor huset. Ut oppkjørselen forsvant nemlig deres hvite Opel Corsa. - Det var hun som så baklysa på bilen bli skrudd på vel 50 meter fra huset. Da hadde de dyttet bilen ut av gården og antagelig snudd den rundt. Jeg løp ut og heiv meg inn i den andre bilen, sier Holtan til VG Nett. For å se hvor biltyvene kjørte valgte han en annen vei ut fra gårdsplassen. Mens han lå på hjul, ringte han til politiet. - Jeg var så sinna at jeg husker ikke helt hva jeg sa, men jeg ba dem om å ha en bil klar ved Kopstadkrysset på E18. Det hadde de heldigvis, sier Holtan. Ved Helland-brua forsøkte biltyvene å ta en avkjørsel til E18 i feil kjøreretning. Det endte i grøfta, skriver Tønsbergs Blad, som først omtalte tyveriet. - De løp fra bilen, over E18 og inn i skogen. Det gikk bare to minutter og så var politiet der med hund, sier Holtan. Kort tid etter, klokken 00.32, hadde hundepatruljen pågrepet to personer. - Det viste seg å være en kvinne på 28 år og en mann på 36 år, sier operasjonsleder Knut Henning Bjune ved Vestfold politidistrikt til avisen. Holtan roser nå politiet for deres innsats. - Det var tre biler der i løpet av ti minutter. Det var en kjempeinnsats fra politiet. Det var en gammel bil som ikke hadde så mye bruksverdi, men jeg var fly forbanna. Jeg vil ikke ha noe av at de skal stjele bilen min, sier han.
Biljakten natt til lørdag endte i grøfta og arresten.